**puţinul din adolescentul din mine a rămas acolo**

*Teodor Dume*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

deşi ştiu că viaţa începe de aici şi

se agită să iasă ca lumina din

felinarele uitate-n ferestre

toamna

sunt trist şi incompatibil cu

secunda în care am iubit pe

jumătate de bancă

în seara aceea târzie

cafeaua mi s-a părut

cel mai firesc gest

pe care l-am făcut

când am cunoscut-o pe Ana

în cafe-barul din gară

întâmplător sau nu ne-am privit

era dragoste la prima vedere

era înnebunitor de fermecătoare

în jurul gâtului şerpuia

un şal tricotat

nu era frig

cuceritor şi irezistibil zâmbetu-i

explodat de sub priviri îmi încătuşa vederea

simţeam un fel de căldură tăioasă până la os

atunci mi-am dat seama că ceva doare

toate aceste lucruri erau lângă mine

şi Ana era lângă mine

o văd printre amintiri însă această iubire doare

mă simt închis pe dinăuntru şi mi-e frică

iubesc locul acela şi toate aromele de cafea

care se pierd în mine

dimineaţa mă trezesc mai devreme

pun apa în ibric şi aprind aragazul

în scobitura din gând

doar eu şi imaginea aceea

prin fisura de la geam

intră lumina aud zgomote

mă ridic pe vârfuri şi privesc

oraşul pare un ghemotoc de ziare vechi

ţin pumnii strânşi şi încerc să

nu mă mai gândesc la nimic

începe să plouă aerul devine greu

din ce în ce mai greu

în toată graba asta doar eu şi Ana

geamul începe să trepideze

în acelaşi timp se închid uşile

şi trenul pleacă

în fiecare dimineaţă pleacă

s-au epuizat toate argumentele

nimeni şi nimic nu mă poate face

să uit locul acela

aş fi vrut să fiu acolo

dar în sfârşit e mult

prea târziu

cafeaua a dat în foc

jumătatea rămasă m-am gândit

să o păstrez pentru Ana